b'\n_START_ARTICLE_\nTe\xc5\xbeina\n_START_SECTION_\nSila te\xc5\xbea\n_START_PARAGRAPH_\nSila te\xc5\xbea je rezultanta privla\xc4\x8dne sile Zemlje i centrifugalne sile zbog Zemljine rotacije. Polje te\xc5\xbee pregledno se mo\xc5\xbee prikazati plohama jednakih vrijednosti potencijala te\xc5\xbee koje se zovu ekvipotencijalne nivo-plohe. Geoid je po volji odabrana ekvipotencijalna nivo-ploha, koja prolazi odre\xc4\x91enom to\xc4\x8dkom srednje razine mora; u prvom pribli\xc5\xbeenju mo\xc5\xbee se geoid predo\xc4\x8diti rotacijskim nivo-sferoidom \xe2\x80\x93 algebarskom plohom vi\xc5\xa1ega reda koja je simetri\xc4\x8dna prema ekvatoru, a u drugom pribli\xc5\xbeenju rotacijskim elipsoidom. Sila te\xc5\xbea odre\xc4\x91uje se apsolutno takozvanim reverzijskim njihalima, a relativno njihalima konstante duljine i stati\xc4\x8dkim gravimetrima.\n_START_SECTION_\nUbrzanje Zemljine sile te\xc5\xbee\n_START_PARAGRAPH_\nUbrzanje Zemljine sile te\xc5\xbee (oznaka: g) ubrzanje je slobodnog pada u gravitacijskom polju Zemlje. Srednja vrijednost na povr\xc5\xa1ini Zemlje (razini mora) iznosi oko 9,81 m/s\xc2\xb2, a zbog vrtnje i spljo\xc5\xa1tenosti Zemlje mijenja se sa zemljopisnom \xc5\xa1irinom. Dogovorom utvr\xc4\x91ena standardna vrijednost od 9,80665 m/s\xc2\xb2 koristi se kao fizikalna konstanta i mjerna jedinica, a ozna\xc4\x8dava se kao g\xe2\x82\x99, g\xe2\x82\x80 ili g.'